Staðfest inflúensa á veirufræðideild Landspítala og fjöldi sýnaFyrstu inflúensutilfelli þessa vetrar voru staðfest í fyrri hluta október , sjá nánar á vef veirufræðideildar Landspítala . Flestir greindust dagana 7. – 13. október síðastliðinn þegar smit barst á milli inniliggjandi sjúklinga og starfsmanna á Landspítala . Bólusetningum starfsmanna gegn inflúensu var því flýtt og í kjölfarið dró úr inflúensunni á sjúkrahúsinu . Samtals hafa 43 einstaklingar greinst með staðfesta inflúensu frá því í október á þessu ári , þar af 35 með inflúensu A ( H3 ) , fimm með inflúensu A ( H1 ) v og þrír með inflúensu B. Flestir greindust í fyrri hluta október og í nóvember voru ein til tvær sýkingar staðfestar vikulega . En í síðustu viku var inflúensan staðfest hjá níu manns , þar á meðal voru fyrstu fimm inflúensu A ( H1 ) v sýkingar vetrarins . Inflúensan í heilsugæslu og á bráðamóttökumÁ síðastliðnum vikum hafa fáir leitað til læknis með einkenni inflúensu samkvæmt upplýsingum frá heilsugæslunni og bráðamóttökum , sjá mynd 1 . Mynd 1 . Inflúensulík einkenni veturinn 2019 − 2020 samanborið við meðalfjölda 2014 − 2018 Staðan á meginlandi EvrópuÞessar vikurnar er virkni inflúensunnar að aukast í Evrópu en hægt er að skoða það nánar á sameiginlegum inflúensuvef Sóttvarnastofnunar Evrópusambandsins ( ECDC ) og Evrópudeildar Alþjóðaheilbrigðismálastofnunarinnar ( WHO ) . Inflúensa A greinist oftar og virðist inflúensa A ( H3 ) vera algengust . Samantekt og mat á inflúensunni síðastliðnar vikurFrá því í byrjun október hefur inflúensa verið staðfest hjá 43 einstaklingum en fáir eru með inflúensu samkvæmt klínísku mati læknis . Inflúensan virðist því ekki hafa náð útbreiðslu í samfélaginu enn sem komið er . RSV og aðrar öndunarfæraveirurÍ fyrstu viku desembermánaðar greindist fyrsta Respiratory Syncytial veirusýking ( RSV ) þessa vetrar og í síðustu viku voru tveir með staðfesta RSV , sjá töflu á vef veirufræðideildar Landspítala . Mest hefur greinst af rhinoveiru sem er veiran sem hvað oftast veldur kvefi . Stöku greiningar eru einnig af parainflúensu , adenó - og enteróveiru og í síðustu viku var Human Metapneumóveira ( hMPV ) greind í fyrsta sinn á þessum vetri . MeltingarfærasýkingarFleiri leituðu á heilsugæsluna og á bráðamóttökur með niðurgang í október og nóvember borið saman við meðaltal niðurgangs á þessu tímabili síðastliðin ár , sjá mynd 2 . Í desember hefur fjöldi tilfella verið svipaður fyrri árum , en yfirleitt sést aukning á niðurgangi fyrir jól sem oftast minnkar yfir hátíðarnar . Mynd 2 . Niðurgangur árið 2019 samanborið við meðalfjölda 2014 − 2018 Í október og nóvember greindust óvenjumargir með staðfesta sýkingu af völdum nóróveiru , sjá nánar á vef veirufræðideildar Landspítala . Auk þess bárust upplýsingar um sýkingahrinur af völdum nóróveiru í daggæslu barna , á dvalar - og hjúkrunarheimilum og á stórum vinnustöðum . Líklegt er að þessi aukning á niðurgangi endurspegli óvenjumikla útbreiðslu af nóróveiru í samfélaginu . Í haust hefur greinst töluvert af adenóveiru í sýnum sem hafa borist til rannsóknar á iðrakveisuveirum og stöku einstaklingar hafa verið með astróveiru .